ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3729/97 υποβολή: Daniel Varela Suanzes-Carpegna (PPE) προς την Επιτροπή (21 Νοεμβρίου 1997)

Θέμα: Άνοιγμα ποσόστωσης 1000 τόνων για φιλέτα τόνου προελεύσεως τρίτων χωρών με μειομένο δασμό

Ο Κανονισμός (ΕΚ) αριθ. 702/97 ((ΕΕ L 104 της 22.04.1997, σελ. 8. )) της 14ης Απριλίου 1997 προβλέπει το άνοιγμα αυτόνομης κοινοτικής ποσόστωσης για ορισμένα προϊόντα της αλιείας.

Βάσει του ανωτέρω κανονισμού επιτρέπεται η είσοδος ποσότητας 1000 τόνων φιλέτων τόνου προελεύσεως τρίτων χωρών, με μείωση κατά το ήμισυ των αντιστοίχων δασμών.

Μπορεί η Επιτροπή να μας αναφέρει τους λόγους που υπαγόρευσαν το έκτακτο αυτό άνοιγμα προς χώρες που ευεργετούνται από γενικευμένες προτιμήσεις και συμφωνίες όπως οι υπαγόμενες στη Σύμβαση Λομέ;

Πρόκειται για ένα μεμωνομένο έκτακτο μέτρο, ή υπάρχουν πιθανότητες να επαναληφθεί στο προσεχές μέλλον;

Κοινή απάντηση του κ. Bonino εξ ονόματος της Επιτροπής στις γραπτές ερωτήσεις E-3729/97 και E-3730/97 (23 Ιανουαρίου 1998)

Το άνοιγμα αυτόνομης κοινοτικής ποσόστωσης, κατά τη διάρκεια του 1997, για την εισαγωγή 1000 φιλέτων τόνου (καρέ) με δασμολογικό συντελεστή ύψους 12% οφείλεται στα προβλήματα ανεφοδιασμού που αντιμετωπίζει η ευρωπαϊκή βιομηχανία κονσερβοποίησης τόνου. Τα προβλήματα αυτά προέκυψαν λόγω της γενικότερης κατάστασης της αγοράς τόνου σε παγκόσμιο επίπεδο (περιορισμένη προσφορά έναντι υψηλής ζήτησης), αλλά και της εξέλιξης των μεθόδων επεξεργασίας της πρώτης ύλης (εκσυγχρονισμός της παρασκευής φιλέτων (καρέ) στις χώρες που βρίσκονται κοντά στις ζώνες αλιείας, ούτως ώστε να μεταφέρεται μόνο το «χρήσιμο» για την κονσερβοποίηση προϊόν).

Η δασμολογική ποσόστωση για τα φιλέτα τόνου (καρέ), που ισχύει για την κοινοτική μεταποιητική βιομηχανία, στοχεύει και προς άλλες τρίτες χώρες εκτός από τις χώρες της Αφρικής, της Καραϊβικής και του Ειρηνικού (ΑΚΕ), καθώς οι τελευταίες απολαύουν ήδη ενός πλήρως ελευθέρου δασμών καθεστώτος πρόσβασης για τα εν λόγω προϊόντα.

Η Επιτροπή επανεξετάζει ετησίως την κατάσταση που επικρατεί σε καθεμία από τις αγορές για τις οποίες τα κράτη μέλη υποβάλλουν αιτήσεις ποσοστώσεων είτε αναστολής των δασμών. Για το 1998, η εν λόγω εξέταση δεν έχει ακόμη ολοκληρωθεί και οι προτάσεις της Επιτροπής αναμένονται, ως συνήθως, τέλος Ιανουαρίου του τρέχοντος έτους. Όσον αφορά τον τόνο, εξετάζεται, προς το παρόν, αίτηση ανοίγματος ποσόστωσης για τα φιλέτα (καρέ).
ΓΡΑΠΤΗ ΕΡΩΤΗΣΗ E-3967/97 υποβολή: Reimer Bφge (PPE) προς την Επιτροπή (12 Δεκεμβρίου 1997)

Θέμα: Ανάγκη θέσπισης γενικής οδηγίας περί ζωοτροφών

Συμφωνεί η Επιτροπή ότι, λόγω του μεγάλου αριθμού των υφισταμένων οδηγιών, απαιτείται η θέσπιση γενικής οδηγίας περί ζωοτροφών, προκειμένου να δημιουργηθεί ένα σαφώς καθορισμένο και ευσύνοπτο πλαίσιο για την κοινοτική νομοθεσία περί ζωοτροφών;

Εάν ναι, ποιοί βασικοί στόχοι και ποιές βασικές αρχές, κατά την άποψη της Επιτροπής, πρέπει να ληφθούν υπόψη ως θέματα προτεραιότητας;

Απάντηση του κ. Fischler εξ ονόματος της Επιτροπής (3 Φεβρουαρίου 1998)

Η Επιτροπή συμμερίζεται την άποψη του αξιότιμου μέλους του Κοινοβουλίου ότι ο μεγάλος αριθμός οδηγιών περί ζωοτροφών επιβάλλει την ανάληψη δράσης υπέρ της ανασύνταξής τους, το συντομότερο δυνατόν, σε ενιαία πράξη.

Οι σχετικές εργασίες δρομολογήθηκαν αλλά δυστυχώς διακόπηκαν, προκειμένου να επιλυθούν άλλα, θεωρούμενα περισσότερο επείγοντα, προβλήματα.

Η Επιτροπή είναι της γνώμης ότι οποιαδήποτε αναμόρφωση της ισχύουσας νομοθεσίας θα πρέπει, πρωτίστως, να εμπνέεται από πνεύμα απλοποίησης, χωρίς ωστόσο να εκλείψουν οι βασικοί στόχοι της ισχύουσας νομοθεσίας, ήτοι η προστασία της υγείας των ζώων και του ανθρώπου, η διατήρηση του περιβάλλοντος, η ποιότητα των ζωοτροφών, και η ενημέρωση των κτηνοτρόφων. Η εν λόγω απλοποίηση στοχεύει στη θέσπιση κανόνων οι οποίοι, λόγω μεγαλύτερης διαφάνειας, θα εφαρμόζονται ευκολότερα από τους διάφορους ενδιαφερόμενους και, κυρίως, από τη βιομηχανία.
ΓΡΑΠΤΗ ΕΡΩΤΗΣΗ E-3786/97 υποβολή: John Iversen (PSE) προς την Επιτροπή (26 Νοεμβρίου 1997)

Θέμα: Δικαιώματα αναμετάδοσης αθλητικών γεγονότων

Μπορεί η Επιτροπή να επιβεβαιώσει ή να διαψεύσει ότι αντιβαίνει προς την σχετική οδηγία της ΕΕ το δανικό νομοσχέδιο που εξασσφαλίζει σε δύο κρατικούς τηλεοπτικούς σταθμούς, που καλύπτουν όλη τη χώρα, το αποκλειστικό δικαίωμα της αντιμετάδοσης σημαντικών εθνικών αθλητικών γεγονότων; Ένας ιδιωτικός, χρηματοδοτούμενος από διαφημίσεις, τηλεοπτικός σταθμός είχε αγοράσει παλαιότερα τα δικαιώματα αναμετάδοσης αθλητικών γεγονότων, και ισχυρίζεται τώρα ότι το δανικό νομοσχέδιο αντιβαίνει προς το άρθρο 90 της Συνθήκης ΕΕ. Η λήψη του ιδιωτικού σταθμού είναι δυνατή σε όλη τη χώρα, αλλά μόνο μέσω του καλωδιακού δικτύου ή μέσω παραβολικής κεραίας.

Απάντηση του κ. Van Miert εξ'ονόματος της Επιτροπής (8 Ιανουαρίου 1998)

Σύμφωνα με το άρθρο 3Α της οδηγίας 89/552/ΕΟΚ, όπως τροποποιήθηκε από την οδηγία 97/36/ΕΚ για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων ((ΕΕ L 202 της 30.7.1997. )), «κάθε κράτος μέλος μπορεί να λαμβάνει μέτρα σύμφωνα με το κοινοτικό δίκαιο για να εξασφαλίζει ότι οι ραδιοτηλεοπτικοί οργανισμοί που υπάγονται στη δικαιοδοσία του δεν μεταδίδουν αποκλειστικές εκδηλώσεις που θεωρούνται από το εν λόγω κράτος μέλος σημαντικές για την κοινωνία κατά τρόπο ώστε μια σημαντική μερίδα του κοινού στο εν λόγω κράτος μέλος να εμποδίζεται να παρακολουθήσει τις εκδηλώσεις αυτές μέσω ζωντανής ή αναμεταδιδόμενης κάλυψης σε δωρεάν τηλεοπτικό πρόγραμμα». Τα μέτρα αυτά κοινοποιούνται αμέσως στην Επιτροπή. Η Επιτροπή, εντός τριών μηνών από την κοινοποίηση, εξακριβώνει εάν τα εν λόγω μέτρα συμβιβάζονται με το κοινοτικό δίκαιο και ζητά τη γνώμη της επιτροπής επαφών που συγκροτήθηκε βάσει του άρθρου 23Α της οδηγίας.

Η Επιτροπή δεν έχει λάβει κοινοποίηση από τις δανικές αρχές σύμφωνα με την οδηγία. Κατά συνέπεια, η Επιτροπή δεν είναι σε θέση να εκφέρει γνώμη για το εάν τα μέτρα που πρόκειται να λάβει η δανική κυβέρνηση συμβιβάζονται με το κοινοτικό δίκαιο και, ιδίως, με το άρθρο 90 της συνθήκης ΕΚ ή με την ίδια την οδηγία.
ΓΡΑΠΤΗ ΕΡΩΤΗΣΗ E-3686/97 υποβολή: Jesϊs Cabezσn Alonso (PSE) προς την Επιτροπή (19 Νοεμβρίου 1997)

Θέμα: Ο νόμος Χέλμς-Μπάρτον και οι συμφωνίες με τις Ηνωμένες Πολιτείες

Όσον αφορά την εφαρμογή του νόμου Χέλμς-Μπάρτον και τις συνέπειές της, μετά και από την ανάλυση της Συμφωνίας μεταξύ της Επιτροπής και της αμερικανικής Διοίκησης, δεν πιστεύει η Επιτροπή ότι η Συμφωνία αυτή είναι ανισοβαρής, χωρίς παραχωρήσεις εκ μέρους των Ηνωμένων Πολιτειών και με δεσμεύσεις από την πλευρά της Ευρωπαϊκής Ένωσης;

Κοινή απάντηση του Sir Leon Brittan εξ ονόματος της Επιτροπής στις γραπτές ερωτήσεις E-3686/97, E-3687/97, E-3688/97, E-3689/97 και E-3690/97 (19 Δεκεμβρίου 1997)

Η συμφωνία με τις Ηνωμένες Πολιτείες δεν είναι ανισσόροπη. Η Επιτροπή, στο πλαίσιο του Παγκόσμιου Οργανισμού Εμπορίου (ΠΟΕ), κίνησε διαδικασία για τη σύσταση ειδικής ομάδας κατά του νόμου Χέλμς - Μπέρτον. Η Επιτροπή θεωρεί ότι ο νόμος αυτός αντίκειται στο διεθνές δίκαιο, δεδομένου ότι αποσκοπεί στο να επηρεάσει (ή έχει ως αποτέλεσμα ότι επηρεάζει) τη συμπεριφορά των κοινοτικών επιχειρήσεων εξ αιτίας των σχέσεών τους με την Κούβα. Η συμφωνία της 11ης Απριλίου 1997 που συνήφθη μεταξύ της Κοινότητας και των ΗΠΑ σχετικά με το νόμο Χέλμς - Μπέρτον και το νόμο Ντ'Αμάτο, βάσει του οποίου η Κοινότητα συμφώνησε να αναστείλει τη διαδικασία που είχε αναλάβει κατά του νόμου Χέλμς - Μπέρτον στο πλαίσιο του ΠΟΕ, καλεί για την ανάπτυξη αρχών που « θα ανακόψουν και θα αποθαρρύνουν τη μελλοντική απόκτηση επενδύσεων από κάθε κράτος που έχει απαλλοτριώσει ή εθνικοποιήσει τις επενδύσεις αυτές.» Επιπλέον, και παράλληλα, η συμφωνία καλεί την Κοινότητα και τις Ηνωμένες Πολιτείες να συνεργαστούν προκειμένου να επιλύσουν, με βάση από κοινού συμφωνηθείσες αρχές, το ζήτημα των συγκρουόμενων δικαιοδοσιών και των δευτερευόντων εμπορικών αποκλεισμών. Πρέπει να σημειωθεί ότι οι συζητήσεις μεταξύ της Κοινότητας και των Ηνωμένων Πολιτειών για το θέμα αυτό διεξάγονται παράλληλα με τις συζητήσεις για τις αρχές που διέπουν τις επενδύσεις. Οι εν λόγω συζητήσεις, που διεξάγονται τη στιγμή αυτή, στοχεύουν στην εξεύρεση αποδεκτής συμβιβαστικής λύσης που θα λάβει τη μορφή παρέκκλισης βάσει του τίτλου IV του νόμου Χέλμς - Μπέρτον, εξουδετερώνοντας, με τον τρόπο αυτό, τις εξωεδαφικές επιπτώσεις του νόμου αυτού.

Εξάλλου, η Επιτροπή υπογράμμισε ότι η διευθέτηση των διαφορών σχετικά με το νόμο Χέλμς - Μπέρτον θα τεθεί σε εφαρμογή μόνον εφόσον οι Ηνωμένες Πολιτείες χορηγήσουν επίσης στις κοινοτικές επιχειρήσεις παρέκκλιση και από το νόμο Ντ'Αμάτο.

Η Κοινότητα διατηρεί το δικαίωμα να επαναλάβει τη διαδικασία «ειδικής ομάδας» του ΠΟΕ ή να κινήσει νέες διαδικασίες στην περίπτωση που ληφθούν μέτρα κατά κοινοτικών επιχειρτήσεων στο πλαίσιο των νόμων Χέλμς - Μπέρτον και Ντ'Αμάτο, λόγω της μη χορήγησης ή της απόσυρσης παρεκκλίσεων.
ΓΡΑΠΤΗ ΕΡΩΤΗΣΗ E-3949/97 υποβολή: James Nicholson (I-EDN) προς την Επιτροπή (12 Δεκεμβρίου 1997)

Θέμα: Αντιρρησίες συνείδησης στην Ελλάδα

Παρόλο που η Ελλάδα ψήφισε πρόσφατα νόμο με τον οποίο αναγνωρίζεται η αντίρρηση συνειδήσεως, διάφορες ομάδες συμφερόντων καταγγέλλουν ότι εξακολουθούν οι διακρίσεις κατά της πρακτικής αυτής επειδή άτομα που βρίσκονται σήμερα στη φυλακή για τις ειρηνιστικές πεποιθήσεις τους δεν έχουν αφεθεί ελεύθερα. Καταγγέλλεται επίσης ότι ο νέος νόμος (2510/97) δεν λαμβάνει υπόψη θέματα όπως η ανάπτυξη αντίρρησης συνειδήσεως κατά τη διάρκεια της στρατιωτικής θητείας.

Ποιά είναι η άποψη της Επιτροπής για το νόμο που διέπει τη στρατιωτική θητεία όσον αφορά την αντίρρηση συνειδήσεως στην Ελλάδα;

Απάντηση του κ. Van den Broek εξ ονόματος της Επιτροπής (16 Ιανουαρίου 1998)

Παρακαλείται το Αξιότιμο Μέλος του Κοινοβουλίου να ανατρέξει στην απάντηση που έδωσε η Επιτροπή στη γραπτή ερώτηση Ε-868/96 του κ. Gianni Tamino και άλλων ((ΕΕ C 280 της 25.9.1996. )).
ΓΡΑΠΤΗ ΕΡΩΤΗΣΗ E-3847/97 υποβολή: Mihail Papayannakis (GUE/NGL) προς την Επιτροπή (5 Δεκεμβρίου 1997)

Θέμα: Θεσμός «Πολιτιστική Πρωτεύουσα της Ευρώπης»

Σε απάντηση του κ. Oreja εκ μέρους της Επιτροπής στην ερώτηση αριθ. E-3127/96 ((ΕΕ C 105 της 03.4.1997, σελ. 54. )) είναι σαφές ότι οι ελληνικές αρχές δεν είχαν ακόμη υποβάλει αίτημα για χρηματοδότηση της εκδήλωσης «Θεσσαλονίκη '97 Πολιτιστική Πρωτεύουσα της Ευρώπης». Δεδομένου ότι έχει περάσει ένας χρόνος από τότε και ο θεσμός βρίσκεται προς το τέλος του, ερωτάται η Επιτροπή εάν τελικά συμμετέσχε οικονομικά στη διοργάνωση της εκδήλωσης «Θεσσαλονίκη '97 Πολιτιστική Πρωτεύουσα της Ευρώπης» και εάν ναι με ποιό ποσό;

Απάντηση του κ. Oreja εξ ονόματος της Επιτροπής (6 Φεβρουαρίου 1998)

Η Επιτροπή συμμετάσχε στην εκδήλωση «Πολιτιστική πρωτεύουσα της Ευρώπης» το 1997 με τις ακόλουθες χρηματοδοτικές συνεισφορές:

1. Συνεισφορά 403.012 ECU στο πλαίσιο της δράσης IV του προγράμματος Kalιidoscope (κονδύλιο Β3-2001) για την ενίσχυση των ακόλουθων πέντε εκδηλώσεων:

- Σοπράνο Βάσω Παπαντωνίου (και Κρατική ορχήστρα της Ουγγαρίας 11/11/1997): 24.089 ECU

- Κρατική Ορχήστρα της Ουγγαρίας 11-12/11/1997: 47.289 ECU

- Χορωδία Ιονίου Πανεπιστημίου 22/11/1997: 18.991 ECU

- Οπερα «Κωνσταντίνος Παλαιολόγος» 26-28/11/1997: 296.390 ECU

- «Kitchensink» του Paul Mercier 1-2/12/1997: 16.253 ECU

2. Συνεισφορά 208.556 ECU βάσει του κονδυλίου Β3-2003 «'Αλλες πολιτιστικές δράσεις που υλοποιούνται στην Κοινότητα και σε συνεργασία με τις τρίτες χώρες» για τη διοργάνωση της έκθεσης «Θησαυροί του Αγίου 'Ορους».

Η κοινοτική συνεισφορά για το 1997 ανέρχεται επομένως σε 611.568 ECU.

Εξάλλου, όπως κάθε χρόνο στο πλαίσιο της πολιτιστικής πρωτεύουσας της Ευρώπης, η Κοινότητα συμμετάσχε χρηματικά στη διοργάνωση των Αριστείων (ευρωπαϊκό βραβείο λογοτεχνίας και ευρωπαϊκό βραβείο μετάφρασης) με ποσό 344.890 ECU.
ΓΡΑΠΤΗ ΕΡΩΤΗΣΗ E-3958/97 υποβολή: Johanna Maij-Weggen (PPE) προς την Επιτροπή (12 Δεκεμβρίου 1997)

Θέμα: Εξαγωγές όπλων από τη Σουηδία

Γνωρίζει η Επιτροπή ότι η Σουηδική Κυβέρνηση διαβίβασε τον Μάιο του 1997 έκθεση στην Βουλή της χώρας με τον τίτλο»Εξαγωγές σουηδικών όπλων κατά το 1996»;

Μπορεί να ερευνήσει η Επιτροπή ποιες άλλες κυβερνήσεις κρατών μελών της ΕΕ ενημερώνουν μ' αυτόν τον τρόπο τα κοινοβούλιά τους για τις εξαγωγές όπλων της χώρας τους;

Προτίθεται η Επιτροπή να ζητήσει αυτές τις ετήσιες εκθέσεις, να τις συγκεντρώσει, να επισυνάψει σχολιασμένη απογραφή και να διαβιβάσει τον φάκελο αυτό στό Ευρωπαϊκό Κοινοβούλιο;

Απάντηση του κ. Van den Broek εξ ονόματος της Επιτροπής (29 Ιανουαρίου 1998)

Η Επιτροπή γνωρίζει και δέχθηκε με ικανοποίηση την έκθεση της σουηδικής κυβέρνησης «εξαγωγές σουηδικών όπλων το 1996», η οποία υποβλήθηκε στο σουηδικό κοινοβούλιο.

Μέσω της γενικής πληροφόρησης, η Επιτροπή γνωρίζει επίσης ότι, με διαφόρους τρόπους, ορισμένες κυβερνήσεις κρατών μελών ανακοινώνουν στα εθνικά τους κοινοβούλια τις εξαγωγές όπλων που έχουν άδεια.

Η Επιτροπή εφιστά την προσοχή του Αξιότιμου Μέλους του Κοινοβουλίου στην ανακοίνωση «εφαρμογή της στρατηγικής της Ευρωπαϊκής Ενωσης στη βιομηχανία που έχει σχέση με την άμυνα» την οποία εξέδωσε πρόσφατα ((COM(97)583 τελικό. )). Στην ανακοίνωση αυτή η Επιτροπή εξηγεί ότι θα πρέπει να καθιερωθεί μια ολοκληρωμένη ευρωπαϊκή αγορά για αμυντικά προϊόντα, χρησιμοποιώντας ένα συνδυασμό όλων των μέσων που έχει στη διάθεσή της η 'Ενωση. Η ανακοίνωση συνίσταται σε ένα σχέδιο δράσης για τις βιομηχανίες που έχουν σχέση με την άμυνα καθώς και σε πρόταση για κοινή θέση σχετικά με τον σχεδιασμό μιας πολιτικής ευρωπαϊκού εξοπλισμού.

Σαν τμήμα της δράσης αυτής, η Επιτροπή θα συντάξει έγγραφο στο οποίο θα διαμορφώνει ενδεχόμενες επιλογές για τη σημείωση προόδου προς μια κοινή πολιτική εξαγωγής όπλων, η οποία θα συμβάλει επίσης στη δημιουργία ενός κώδικα συμπεριφοράς.

Σαν τμήμα του εγγράφου αυτού η Επιτροπή θα μπορούσε, παραδείγματος χάρη, να προτείνει ανταλλαγή πληροφοριών μεταξύ κρατών μελών και των κοινοτικών οργάνων για τις εξαγωγές όπλων.

Ωστόσο, δεν προβλέπεται, στο στάδιο αυτό, να ζητήσει η Επιτροπή αντίγραφα των εκθέσεων των κρατών μελών σχετικά με τις εξαγωγές όπλων.
ΓΡΑΠΤΗ ΕΡΩΤΗΣΗ E-3941/97 υποβολή: Nikitas Kaklamanis (UPE) προς την Επιτροπή (12 Δεκεμβρίου 1997)

Θέμα: Δημιουργία ελληνικού τμήματος στο Ευρωπαοκό Σχολείο 3

Οι εκπρόσωποι των γονέων του ελληνικού τμήματος στο Ευρωπαϊκό Σχολείο Βρυξελλών 1 (UCCLE) έχουν συγκεντρώσει υπογραφές και έχουν προβεί σε ενέργειες ώστε να επιτευχθεί η δημιουργία επιπλέον ελληνικού τμήματος στο υπό κατασκευή 3ο Ευρωπαϊκό Σχολείο Βρυξελλών. Η δημιουργία αυτού του τμήματος κρίνεται ως άκρως απαραίτητη, αφού στο ήδη υπάρχον ελληνικό τμήμα του Ευρωπαϊκού Σχολείου Βρυξελλών 1 παρατηρούνται φαινόμενα υπερπληθυσμού και διαχωρισμοί τάξεων, ενώ η κατάσταση αυτή ωθεί πολλά ελληνόπουλα στο να παρακολουθούν μαθήματα σε βελγικά σχολεία, κάτι που τα στερεί από τη δυνατότητα να διδαχθούν σωστά τη μητρική τους γλώσσα.

Ασφαλώς το θέμα είναι εξαιρετικά σημαντικό, και άπτεται της ευαισθησίας που πρέπει να επιδεικνύει η πολυπολιτισμική Ευρώπη για τη γλώσσα, τον πολιτισμό και τις παραδόσεις των χωρών που την απαρτίζουν.

Θα ήθελα να είχα την επίσημη θέση της Ευρωπαϊκής Επιτροπής για το θέμα, καθώς και για το αν προβλέπεται η δημιουργία πρόσθετου ελληνικού τμήματος στο υπό κατασκευή Ευρωπαϊκό Σχολείο, τη στιγμή μάλιστα που κάτι τέτοιο έχει ήδη προβλεφθεί για μαθητές άλλων εθνικοτήτων.

Απάντηση του κ. Liikanen εξ ονόματος της Επιτροπής (2 Φεβρουαρίου 1998)

Το Ανώτατο Συμβούλιο, διακυβερνητικό όργανο υπεύθυνο για τα Ευρωπαϊκά Σχολεία, είναι το μόνο αρμόδιο να καθορίσει τον προσανατολισμό των σπουδών και την οργάνωσή τους. Συνεπώς εναπόκειται στο όργανο αυτό να αποφασίσει, σε εύθετο χρόνο, για τα γλωσσικά τμήματα που θα διαθέτει το τρίτο Ευρωπαϊκό Σχολείο των Βρυξελλών το οποίο είναι υπό κατασκευή. Η απόφαση αυτή θα ληφθεί σύμφωνα με τις αρχές που διέπουν το παιδαγωγικό καθεστώς των εν λόγω σχολείων.

Η Επιτροπή η οποία είναι μέλος του Ανωτάτου Συμβουλίου και αποδίδει ιδιαίτερη σημασία στην ορθή λειτουργία των Ευρωπαϊκών Σχολείων, θα φροντίσει για την τήρηση των εν λόγω αρχών.
ΓΡΑΠΤΗ ΕΡΩΤΗΣΗ E-3654/97 υποβολή: Alexandros Alavanos (GUE/NGL) προς την Επιτροπή (19 Νοεμβρίου 1997)

Θέμα: Συνέχιση δράσεων Ταμείου Συνοχής

Σύμφωνα με τα ισχύοντα μέχρι σήμερα, οι πόροι του ταμείου συνοχής προορίζονται για τα κράτη μέλη των οποίων το κατά κεφαλή ΑΕΠ είναι μικρότερο από το 90% του μέσου όρου της Κοινότητας και υπό την προϋπόθεση ότι υπάρχει εθνικό πρόγραμμα που ικανοποιεί τους οικονομικούς όρους της σύγκλισης. Η Επιτροπή προτείνει στο πρόγραμμα δράσης 2000 τη διατήρηση του ταμείου συνοχής υπό την παρούσα μορφή του προκειμένου να συνεχιστεί η κοινοτική στήριξη για τα λιγότερο ευημερούντα κράτη μέλη που έχουν ενταχθεί στην τρίτη φάση της ΟΝΕ.

Με βάση τα παραπάνω ισχύοντα οι χώρες που δεν θα ενταχθούν στην τρίτη φάση της ΟΝΕ θα εξακολουθήσουν να είναι δικαιούχοι των πόρων του ταμείου συνοχής και μετά το 1999, εφόσον το κατά κεφαλή ΑΕΠ τους είναι μικρότερο από το 90% του μέσου όρου της Κοινότητας και διαθέτουν εθνικό πρόγραμμα σύγκλισης;

Απάντηση της κ. Wulf-Mathies εξ ονόματος της Επιτροπής (5 Ιανουαρίου 1998)

Η Επιτροπή στο έγγραφό της Πρόγραμμα Δράσης 2000 ((COM(97) 2000 τελικό. )) πρότεινε να διατηρηθεί το Ταμείο Συνοχής με τη σημερινή του μορφή. Αυτό σημαίνει ότι τα κράτη μέλη που δεν συμμετέχουν στην τρίτη φάση της Οικονομικής και Νομισματικής Ένωσης με κατά κεφαλή ακαθάριστο εθνικό προϊόν λιγότερο από 90% συνεχίζουν να είναι επιλέξιμα εάν καταρτίσουν εθνικό πρόγραμμα που ανταποκρίνεται στις απαιτήσεις της οικονομικής σύγκλισης που προβλέπονται στο άρθρο 104Γ της συνθήκης ΕΚ.

Στα μέσα της περιόδου 2000-2006 θα αναθεωρηθεί η επιλεξιμότητα βάσει του κριτηρίου σύμφωνα με το οποίο το κατά κεφαλή ΑΕΠ είναι λιγότερο από το 90% του κοινοτικού μέσου όρου.
ΓΡΑΠΤΗ ΕΡΩΤΗΣΗ E-4205/97 υποβολή: Gerardo Fernαndez-Albor (PPE) προς την Επιτροπή (21 Iανουαρίου 1998)

Θέμα: Μαθήματα για την ΕΕ στα σχολικά προγράμματα

Η Ευρωπαϊκή Ένωση αντιπροσωπεύει μια πραγματικότητα που περικλείει όλες τις πτυχές της ζωής του ευρωπαίου πολίτη, δοθέντος ότι ο πολίτης αυτός ζει σε μια de facto και de jure κοινότητα μαζί με όλους τους πολίτες των κρατών μελών.

Για το λόγο αυτό είναι ουσιώδες ο πολίτης της Κοινότητας να μπορεί, από τη σχολική του ηλικία, να ταυτίζεται με όλα όσα αντιπροσωπεύει η Ευρωπαϊκή Ένωση στο πεδίο της προσωπικής, επαγγελματικής και πολιτικής του ζωής.

Μπορεί, συνεπώς, η Επιτροπή να μας αναφέρει ποιά είναι η κατάσταση στα κράτη μέλη όσον αφορά την ένταξη στα σχολικά προγράμματα της υποχρεωτικής διδασκαλίας του μαθήματος σχετικά με την Ευρωπαϊκή Ένωση, καθώς και ποιά μέτρα λαμβάνει ώστε τελικά και τα δεκαπέντε κράτη μέλη να συμπεριλάβουν το μάθημα αυτό στην υποχρεωτική διδακτέα ύλη των σχολικών τους προγραμμάτων;

Απάντηση της κ. Cresson εξ ονόματος της Επιτροπής (24 Φεβρουαρίου 1998)

H Eπιτροπή, αναγνωρίζοντας τη σημασία της διδασκαλίας θεμάτων που αφορούν την Κοινότητα με σκοπό την καλλιέργεια της ιδιότητας του ευρωπαίου πολίτη, εφιστά την προσοχή του κ. βουλευτή στο περιεχόμενο του άρθρου 126 της συνθήκης ΕΚ που ορίζει ότι η Κοινότητα καλείται να «συμβάλλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία».

Ωστόσο η Επιτροπή, σεβόμενη αυτή την αποκλειστική αρμοδιότητα των κρατών μελών, υποστηρίζει και χρηματοδοτεί στο πλαίσιο της εφαρμογής του Comenius, κεφάλαιο ΙΙ του προγράμματος ΣΩΚΡΑΤΗΣ, πολλές δραστηριότητες που συμβάλλουν στην καλύτερη ενσωμάτωση των θεμάτων που αφορούν την Κοινότητα στη σχολική εκπαίδευση. Επιπλέον, προβλέπεται για το έτος αυτό, η δημιουργία θεματικού δικτύου σχετικά με την ιδιότητα του ευρωπαίου πολίτη. Καθήκον αυτού του δικτύου που συγκεντρώνει εκπαιδευτικά ιδρύματα καθώς και άλλους οργανισμούς που εργάζονται σε αυτό τον τομέα, είναι κυρίως η καταγραφή κατάλληλων πληροφοριών στον τομέα της ιδιότητας του ευρωπαίου πολίτη, η οργάνωση της διάδοσης ορθών πρακτικών όσον αφορά τη διδασκαλία θεμάτων που αφορούν την Κοινότητα, καθώς και η οργάνωση δραστηριοτήτων που συμβάλλουν στην ανάπτυξη σχεδίων σχετικά με αυτά τα θέματα και στην αύξηση της επίδρασής τους στα εκπαιδευτικά συστήματα.
ΓΡΑΠΤΗ ΕΡΩΤΗΣΗ E-4189/97 υποβολή: Eolo Parodi (UPE) και Guido Viceconte (UPE) προς την Επιτροπή (21 Iανουαρίου 1998)

Θέμα: Κοινοτική χρηματοδότηση για την ανοικοδόμηση του Θεάτρου Petruzzelli στο Μπάρι

Στις 27 Οκτωβρίου 1991, το Θέατρο Petruzzelli στο Μπάρι, που κτίστηκε μεταξύ 1898 και 1903, κηρύχθηκε εθνικό ιστορικό και καλλιτεχνικό μνημείο το 1954, παραδοσιακό λυρικό θέατρο το 1967 και αποτελεί το μοναδικό ιδιωτικό θέατρο της Ευρώπης, καταστράφηκε από μεγάλη πυρκαγιά.

Ανάλογη κακό έπληξε το 1996 ένα άλλο περίφημο ιταλικό θέατρο, το θέατρο La Fenice της Βενετίας, το οποίο κατεστράφη ολοσχερώς.

Στο ευρωπαϊκό επίπεδο, διετέθησαν για το θέατρο La Fenice, και δικαίως, σημαντικές ενισχύσεις υπέρ της μερικής του ανοικοδόμησης. Αντίθετα, για το θέατρο Petruzzelli, περιέργως χορηγήθηκαν μόνο 80.000 Ecu για τη μερική αποκατάσταση του φουαγιέ του.

Ερωτάται επομένως η Επιτροπή:

1. εάν η μικρή κοινοτική χρηματοδότηση οφείλεται στο γεγονός ότι το θέατρο Petruzzelli, αντίθετα προς τα άλλα θέατρα της Ευρώπης, είναι ιδιωτικής ιδιοκτησίας;

2. εάν δεν θεωρεί απαραίτητο και επιτακτικότατο να παρέμβη διαθέτοντας κοινοτικά κεφάλαια για την αποπεράτωση των εργασιών αποκατάστασης του θεάτρου Petruzzelli, λαμβανομένου υπόψη ότι η οικογένεια Masseni Nemagna, στην οποία το θέατρο ανήκει, δεν διαθέτει το ποσό που υπολείπεται για την ολοκλήρωση των εργασιών αποκατάστασης;

Απάντηση του κ. Oreja εξ ονόματος της Επιτροπής (26 Φεβρουαρίου 1998)

1. Στο πλαίσιο της ενίσχυσης προτύπων σχεδίων για τη διατήρηση της ευρωπαϊκής αρχιτεκτονικής κληρονομιάς για το 1994 - η οποία αφορούσε κτίρια θεαμάτων - το θέατρο Petruzzelli του Μπάρι της Ιταλίας έλαβε ενίσχυση εκ μέρους της Επιτροπής ύψους 80.000 ECU.

Το 1995, 1996 και 1997 η Επιτροπή, κατά την προετοιμασία του προγράμματος Rafha'l έθεσε σε εφαρμογή άλλες ενέργειες ενίσχυσης για τη διατήρηση της αρχιτεκτονικής κληρονομιάς με άλλα θέματα προτεραιότητας (θρησκευτικά κτίρια, κτίρια μπαρόκ, διακοσμημένες προσόψεις και προβιομηχανική αρχιτεκτονική).

2. Στο πλαίσιο των ενεργειών περιφερειακής ανάπτυξης (Διαρθρωτικά ταμεία) η ανοικοδόμηση του θεάτρου αποτελούσε μέρος μιας από τις παρεμβάσεις του μέτρου 6.3 «Ανάκτηση πολιτιστικών αγαθών» του επιχειρησιακού προγράμματος που χρηματοδοτείται από κοινού από τα διαρθρωτικά ταμεία υπέρ της περιοχής Puglia για το χρονικό διάστημα 1994-1999.

Σύμφωνα με τις πληροφορίες που λάβαμε από τις ιταλικές αρχές υποβλήθηκε για το σκοπό αυτό αίτηση χρηματοδότησης η οποία δεν εγκρίθηκε σ' αυτήν τη φάση από τις ιταλικές περιφερειακές αρχές επειδή δεν πληρούσε ορισμένους όρους επιλεξιμότητας.

Επειδή πρόκειται για ιδιωτικό κτίριο - παρόλο που παρουσιάζει δημόσιο ενδιαφέρον - και αποτελεί επικερδή επιχείρηση το ύψος της προβλεπόμενης από κοινού χρηματοδότησης δεν μπορεί να υπερβεί ένα ποσοστό της επιλέξιμης δαπάνης σύμφωνα με τις κανονιστικές διατάξεις.